作者:蔣捷
標題:沁園春
內容:老子平生，辛勤幾年，始有此廬。也學那陶潛，籬栽些菊，依他杜甫，園種些蔬。除了雕樑，肯容紫燕，誰管門前長者車。怪近日，把一庭明月，卻借伊渠。鬢邊白髮紛如。又何苦招賓約客歟。但夏榻宵眠，面風敧枕，冬簷晝短，背日觀書。若有人尋，只教僮道，這屋主人今自居。休羨彼，有搖金寶轡，織翠華裾。